През януари 1904 година японската флота напада руската военноморска база Порт Артур. Завързалата се война в Далечния изток отвлича вниманието и ресурсите на Руската империя далеч от Балканите и оставя традиционните ѝ протежета в България и Сърбия уязвими на посегателства от другата голяма регионална сила – Австро-Унгария. Чувствайки се застрашени, те търсят сближение помежду си. За сръбската страна разбирателството с българите е важно, поради несигурното международно положение след Майския преврат. Не по-маловажен мотив е потушеното през есента на предходната година Илинденско-Преображенско въстание. Неуспяло да помогне на въстаниците поради дипломатическата си изолация, правителството на Рачо Петров се стреми да привлече подкрепата на Белград за реформи в полза на християните в европейските владения на Османската империя.